Is SAID blind vir ANC se skuld? – AfriForum | Maroela Media
Die burgerregteorganisasie AfriForum het Donderdag 'n brief aan Edward Kieswetter, kommissaris van die Suid-Afrikaanse Inkomstediens (SAID), geskryf waarin die organisasie duidelikheid vra oor die aangemelde uitstaande belastingskuld van die ANC.
AfriForum is bekommerd oor die pogings wat aangewend is om die ANC se geraamde R100 miljoen uitstaande inkomstebelasting in te vorder.
Luidens mediaberigte is daar wél inkomstebelasting van ANC-werknemers se salarisse verhaal, maar nooit aan die SAID oorbetaal nie. Volgens die verslae gebeur dit al sedert 2018.
"Dit is kommerwekkend dat die SAID nog nie 'n woord hieroor gesê het nie en dit wil voorkom of die ANC voorkeurbehandeling in dié verband kry," sê Jacques Broodryk, veldtogbestuurder by AfriForum.
"In 'n tyd waar Suid-Afrikaners sukkel om die mas finansieel op te kom terwyl hulle toenemende belastingdruk ervaar, is dit absoluut onaanvaarbaar om te hoor van die ANC se belastingskuld en dat hulle nie gedruk word om inkomstebelasting te betaal nie – sou die berigte waar wees. As 'n gewone Suid-Afrikaner selfs die geringste berekeningsfout op hul belasting maak, sal die SAID aan hulle deur kom klop, maar die regerende party kan sowat R100 miljoen in inkomstebelasting skuld en dit word geïgnoreer."
Werkers by die ANC se kantore landwyd het in Augustus vanjaar aangedui hulle gaan weens onbetaalde salarisse staak.
Dié werkers het in Junie al betoog oor die benarde situasie waarin hulle hul bevind en hul uitstaande Mei-salarisse is destyds ná die betoging betaal.
Die ANC se kontantvloeiprobleme en stakings deur sy werknemers weens agterstallige rekeninge het dié party verder genoop om op 12 Augustus 'n skarehulpfonds te stig om geld in te samel.
In AfriForum se brief aan Kieswetter versoek hy die SAID om die volgende vrae te beantwoord:
Watter stappe het die SAID gedoen om hierdie uitstaande bedrag van die ANC in te vorder?
Indien die SAID nog nie formele stappe gedoen het nie, verduidelik hoekom nie?
Kry die ANC voorkeurbehandeling as dit kom by die betaling van inkomstebelasting?
"As die regerende party nie hul belasting betaal nie, sal gewone burgers hulle voorbeeld begin volg. Dit maak die moontlikheid van 'n belastingopstand des te meer werklik."
News 24 berig die Umkhonto we Sizwe (MK)‑veteraan Carl Niehaus – wat verlede Woensdag deur die ANC in die pad gesteek is – het Woensdag 'n klagte van bedrog, diefstal en korrupsie teen hooggeplaastes by die Johannesburg-Sentraal-polisiestasie ingedien.
Die klagtes is namens ANC-werknemers ingedien wat ontevrede is oor die R100 miljoen wat glo oor die jare uit hul salarisse in die vorm van werkgewersbydraes "gesteel" is.
'Jesus kyk na my,' sê tiener ná ongeluk by skool
Ek weet nie hoekom Afriforum kla nie. Sars het n presedent geskep deur nie die anc te vervolg nie. Ek moedig alle besighede aan om nié hul wekers se inkomstebelasting aan sars oor te betaal nie. Hou dit terug tot die anc vervolg word. As hulle nie vervolg word nie, dan kan besighede hierdie belasting as adisionele wins beskou.
Nou gaan ons gehoorsame betalende burgers weer hulle skuld moet betaal. Petrolprys gaan seker ook een of ander obskure heffing kry.
Bedwetter sorg maar net vir sy eie joppie.
Onthou julle nog die vrou in 1989 : Leona Helmsley, wealthy New York City businesswoman and hotel magnate, went to trial in 1989 on charges of income tax evasion. Helmsley famously said, 'Only little people pay taxes." A jury of taxpaying little people was not impressed and Helmsley went to Federal prison. ANC 2021 – "only little people pay taxes."
Met die oprigting van Nkandla moes Zuma R 45miljoen belasting betaal…..paar jaar gelede. Is dit reeds betaal ???